BODOLAND रादाब- बिजनी, 26 आगस्त : चिरां जिल्लानि पानबारि थानानि सिङाव थानाय “रानी गाथोन” मुंनि मोनसे लावखार ओंखाम जाग्रा थावनियाव सा 10 फरायसाफोरा बेरायनो थांदोंमोन। बिसोरनि गेजेराव सानै फरायसाया दुगैबाय थानाय समाव हाखुवा दैनि गोथौ आरो दाहार दैजों बुसोम जायो।समबारखालि बेलासि 2:00 रिंगासोआव जादों बे जाथाया। जाथाय जानायनि फ्राय 2 घन्टानि उनाव पानबारी लवारपारा गामिनि ‌केरल दैमारिनि सासेल’ फिसाज्ला धृटिराज दैमारि(17) मुंनि फरायसाखौ ओनसोलनि राइजोफोरा नागिरना मोनो। एरैहाय बिजनी बर’बाजारनि सुखुमार बसुमतारीनि सासेल’ फिसाज्ला सनजय बसुमतारी(18)खौ नै साननि उनावसो बोखांनो मोनो। मख’नो गोनांदि गोमाना थानाय गोथै देहाखौ SDRF, NDRF आरो गोबां राइजोफोरा नागिरसेयावबो मोनाखैमोन। नाथाय दिनै सानजौफु समाव फरायसानि गोथै देहाखौ बोखांना मोनो। ओनसोलनि सुबुंफोरा मिथिहोनाय बादिब्ला जाथाय जानायनि फ्राय 4 कि:मि: आफांआव गोजाव बोना बाक्सा जिल्लानि निजहाखुवा गाथोननि सेराव नांथाना दंमोन। दैनि साखाथियाव अन्थाय जावखांबाय थानाय समाव माखासे खामानि मावग्राफोरा गोथै देहाखौ नुसननानै जानबुंंनि गेजेरजों मिथिहोहरो। गोथै देहाखौ राइजोफोरनि मदतजों NDRF नि टिमआ बोखांना लाबोयो आरो पस्टमरटेमनि थाखाय काजलगावनि जोहोलाव सोमब्ला बसुमतारी सरकारि देहा फाहामसालियाव लाना थाङो।